CELEX: 62019TN0630
Language: mt
Date: 2019-09-20 00:00:00
Title: Kawża T-630/19: Rikors ippreżentat fl-20 ta’ Settembru 2019 – AH vs Eurofound

11.11.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 383/68
            
         
      Rikors ippreżentat fl-20 ta’ Settembru 2019 – AH vs Eurofound
      (Kawża T-630/19)
      (2019/C 383/77)
      Lingwa tal-kawża: il-Franċiż
      
         Partijiet
      
      
         Rikorrent: AH (rappreżentant: N. de Montigny, avukat)
      
         Konvenuta: Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tad-9 ta’ Novembru 2018 li tagħlaq l-investigazzjoni amministrattiva AI-2018/01 miftuħa wara l-ilment imressaq mir-rikorrent kontra s-superjuri tiegħu;
               
            
                  —
               
               
                  tikkundanna lill-konvenuta tħallas lir-rikorrent kumpens għad-danni morali sostnuti, stmati għal EUR 30 000;
               
            
                  —
               
               
                  tikkundanna lill-parti avversarja għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tmien motivi.
      
                  1.
               
               
                  L-ewwel motiv ibbażat fuq ksur tal-prinċipju ta’ amministrazzjoni tajba sa fejn, fl-ipproċessar tal-ilment, l-amministrazzjoni kellha atitudni intimidanti, akkużatriċi u ma aġixxietx kif xieraq, kemm f’dak li jikkonċerna l-proċedura kif ukoll f’dak li jikkonċerna l-mertu.
               
            
                  2.
               
               
                  It-tieni motiv ibbażat fuq il-ksur tat-tabelli li jipprovdu għall-kompetenza tal-Awtorità li għandha s-setgħa li tikkonkludi kuntratti. Ir-rikorrent isostni b’mod partikolari li l-ilment tiegħu ġie pproċessat minn uffiċċju ta’ avukati u li għalhekk dan l-ilment ma ġiex ipproċessat mill-awtorità li għandha s-setgħa tagħmel dan. Skont ir-rikorrent, dan it-trasferiment ta’ kompetenzi lil konsulent legali estern ma ppermettilux li jeżerċita d-dritt tiegħu li jressaq ilment li jiġi ttrattat fil-kuntest tal-adozzjoni u tal-kontestazzjoni ta’ deċiżjonijiet amministrattivi, bi ksur tal-prinċipji ta’ ċertezza legali u ta’ trasparenza.
               
            
                  3.
               
               
                  It-tielet motiv ibbażat fuq l-assenza ta’ deċiżjoni li tikkonċerna t-talba ta’ assistenza tiegħu. Ir-rikorrent isostni f’dan ir-rigward li d-deċiżjoni li tikkawżalu preġudizzju sempliċement tiċħad l-ilment tiegħu ta’ fastidju u tikkonkludi l-investigazzjoni.
               
            
                  4.
               
               
                  Ir-raba’ motiv, ibbażat fuq l-assenza ta’ motivazzjoni li hija vvizzjata biha d-deċiżjoni kkontestata.
               
            
                  5.
               
               
                  Il-ħames motiv, ibbażat fuq kunflitt ta’ interessi, l-assenza ta’ indipendenza, ta’ newtralità u ta’ oġġettività kemm tal-investigaturi kif ukoll tal-istituzzjoni fil-kuntest tal-ġestjoni tal-investigazzjoni amministrattiva u tal-ipproċessar tat-talba u tal-ilment tar-rikorrent.
               
            
                  6.
               
               
                  Is-sitt motiv, ibbażat fuq il-ksur tal-Artikoli 24 u 12a tar-Regolamenti tal-Persunal tal-Unjoni Ewrpea, sa fejn il-konvenuta kienet ostili fil-konfront tar-rikorrent sa minn meta rċeviet l-ilment tiegħu, li ma huwiex konċiljabbli mad-dmir ta’ premura u ta’ assistenza li għandha l-amministrazzjoni.
               
            
                  7.
               
               
                  Is-seba’ motiv, ibbażat fuq il-ksur tad-dritt għal smiegħ b’mod effettiv, sa fejn il-konvenuta ma ppermettietx lir-rikorrent jinstema’ b’mod utli fir-rigward tal-fatti ta’ fastidju li huwa vittma tiegħu.
               
            
                  8.
               
               
                  It-tmien motiv, ibbażat fuq żball manifest ta’ evalwazzjoni li twettaq mill-konvenuta meta analizzat l-ilment imressaq mir-rikorrent.